**Tanév eleji felmérő VIII. osztály**

1. **TÉTEL (40 pont)**

**Olvasd el figyelmesen az alábbi szöveget!**

**Huszárok a szabadságharcban**

*A huszár fogalma már a középkortól ismertté vált Európában. A magyar könnyűlovast bátorsága, vakmerő vállalkozókedve emelte a többi fegyvernem katonái fölé. Fő fegyverük az ívelt pengéjű huszárszablya volt, amelyet mesterien tudtak forgatni. Mindig színes öltözetet viseltek. A középkori huszárok azonban soha sem hordtak zöld nadrágot, mert az Mohamed próféta színe volt, és ilyen „tiszteletlen vakmerőségért” azonnal kivégezték őket, ha török kézre kerültek.*

*A 18. századtól a bécsi udvar is felismerte a magyar huszárok erényeit, s az ország területéről számos huszárezredet szerveztek a császári-királyi hadseregbe. 1848-ban már 12 szolgált, de többségüket nem Magyarországon állomásoztatták. A szabadságharc több kiemelkedő honvédtábornoka is huszártiszt volt eredetileg. Görgey Artúr, a tavaszi hadjárat zseniális hadvezére, a világosi fegyverletétel végrehajtója is ezt a szerepet töltötte be a császári-királyi hadseregben 1848 előtt.*

*A Batthyány-kormány kérte a magyar huszárezredek hazavezénylését, a bécsi hadügyminisztérium azonban egyre halasztotta ennek a parancsnak a kiadását. Huszárjaink ekkor Csehországból, Ausztriából és Galíciából kisebb-nagyobb egységekben hazaszökdöstek. Elsőként Lenkey János kapitány százada érkezett meg. A szökések azonban veszélyesek voltak, hiszen a császári alakulatok útközben sok huszárt elfogtak, s e tettüket tizedeléssel büntették. Ez azt jelentette, hogy az elfogott katonákat sorba állították, s minden tizediket kivégezték.*

*A szabadságharc alatt a huszárok tiszteletre méltó hősiességről tettek tanúbizonyságot. Érdekes jeleneteket is megőrzött a történetírás. Ilyen például a tápióbicskei ütközetben lezajlott párbaj: Sebő Alajos őrnagy hívta ki a horvát lovasok parancsnokát, Riedesel őrnagyot. Első összecsapásuk eredménytelen volt, másodszorra azonban Sebő egyetlen vágással leterítette Riedeselt. 1848 augusztusában, mikor Komárom várát osztrák és orosz csapatok vették körül, a vár parancsnoka, Klapka tábornok néhány század huszárral kirontott az ellenségre, nagy károkat okozva az ostromlók soraiban.*

*A civil lakosság huszárokhoz való ragaszkodását Jókai Mór is megörökítette: „És akkor – mintegy varázsütésre – egy gondolat, egy pillanat alatt megváltozik az egész város arca. Az első huszár nyargal a városon végig! S amint végignyargal, felhangzik nyomában az a visszagondolhatatlan, leírhatatlan kiáltás, amit csak akkor fog még hallani Isten, mikor az arkangyal trombitája azt fogja harsogni:» feltámadás«!”*

*(A Mozaik Kiadó VII. osztályosoknak szánt történelem tankönyve alapján)*

**Válaszolj a fenti szöveghez kapcsolódó kérdésekre, oldd meg a feladatokat!**

**1.** Írj ki a szöveg első bekezdéséből két, a harmadik bekezdésből egy olyan főnevet, amely a huszárok jellemére / személyiségére/ magatartására vonatkozik! A főneveket toldalékolva vagy toldalék nélkül is kiírhatod. 3 pont

**2.** Sorold fel a szöveg alapján a szabadságharc két olyan eseményét / eseménysorát, amely Görgey Artúr nevéhez fűződik! 4 pont

**3. Igazak vagy hamisak** a következő kijelentések? Jelöld x-szel a táblázat megfelelő rovatát! 4 pont

|  |  |  |
| --- | --- | --- |
|  | **Igaz** | **Hamis** |
| 1848-ban 12 császári-királyi hadseregben szolgáltak huszárezredek. |  |  |
| Sebő Alajos az isaszegi ütközetben vívott párbajt. |  |  |
| A tizedelés halálbüntetést jelentett. |  |  |
| A civil lakosság nem szerette a huszárokat. |  |  |

**4.** Társítsd a történelmi személyiségek nevét katonai rangjukkal! **Töltsd ki a második táblázatot** a helyes betűjelekkel! 4 pont

|  |  |
| --- | --- |
| 1. huszártiszt | a. Klapka |
| 2. honvédtábornok | b. Görgey a szabadságharc előtt |
| 3. tábornoki rangú várparancsnok | c. Sebő Alajos |
| 4. őrnagy | d. Görgey a szabadságharc idején |

|  |  |
| --- | --- |
| 1. |  |
| 2. |  |
| 3. |  |
| 4. |  |

**5**. Határozd meg az I. bekezdés alapján az alábbi fogalmakat! 5 pont

huszár =

szablya =

**6.** Írd ki a szövegből azt a szószerkezetet, amely a törökök véleményét jelzi a magyar huszárok bizonyos tetteiről! 2 pont

**7.** Írj ki a szövegből 4 pont

- **egy** **tényközlő** (ellenőrizhető igazságtartalmú) mondatot!

- **egy véleményt kifejtő** (személyes meglátást, érzelmet, élményt közvetítő) mondatot!

**8.** Az alábbi mondatokban aláhúzott névmások az előzmények alapján értelmezhetőek. Írd ki azt a **szót vagy szószerkezetet (max. 3 szó)** amelyre utalnak, amit jelentenek! 4 pont

**a) (…) amelyet** mesterien tudtak forgatni \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

b) (…) **ezt** a szerepet töltötte be a császári-királyi hadseregben \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

d) (…) **e** tettüket tizedeléssel büntették \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

e) (…) egyre halasztotta **ennek** a parancsnak a kiadását \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**9.** Fogalmazz meg két kérdést a szabadságharc valamelyik katonai vezetőjéhez (Görgey / Klapka / Lenkey / Sebő), betartva a nyelvi illemtan előírásait! 6 pont

**10.** A szöveg utolsó előtti mondatában **(„*Az első huszár nyargal a városon végig!”*)** a tényközlés mellett más beszédszándék is érvényesül. Válaszd ki az alábbi felsorolásból, hogy szerinted milyen más beszédszándékot fejez ki, és indokold válaszodat 1-2 mondatban! 4 pont

**-érzelemkifejezés**

**-utasítás**

**-tiltás**

**-kérdés / tudakozódás**

Indoklás:

1. **TÉTEL (50 pont)**

**Olvasd el figyelmesen az alábbi szöveget!**

*A Plankenhorst-háznál egyike volt azon bizalmas estélyeknek, amikben soror Remigia is részt szokott venni növendékével együtt. (…)*

*Plankenhorstné és leánya, a két apáca és Edit a teánál ültek az isaszegi csata utáni estén. A társalgás tárgya természetesen a tegnapi ütközet volt (…). E vidám trécselés közepett kopogtatás hangzik. (…)*

*A kis szőnyegajtón, melyen csak a benső jó barátoknak volt bejárása, benyitott hozzájuk Rideghváry úr.*

*A nemesúr arca pergamenszínű volt(…) A két Plankenhorst-hölgy eléje szaladt, megfogták kezeit, lármásan üdvözölték, arcába nevettek, az asztalhoz vonták, egy karszékbe beerőltették, s csak akkor döbbentek azután meg tőle, mikor ott látták a lámpavilágnál ülni. Valami múmiaformája volt.*

*- Nos, mi hír a csatatérről? - kérdezé barátjától Plankenhorstné.*

*Rideghváry felelni akart, s csak akkor vevé észre, hogy nyelve és torka száraz, hogy hangja felakad. Egy korty vizet ivott elébb. Azután felelt:*

*- Minden rossz. Az ütközetet elvesztettük.*

*Ezután hosszú csendesség támadt. (…)*

*- Bizony pedig, kisasszony - monda kemény hangon -, ez való, amit mondok. Oly hírnök hozta meg a tudósítást, ki maga jelen volt ott, ahol Palvicz Ottó elesett...*

*A rózsapiros nevetés aztán egyszerre elmúlt a kisasszony arcáról.*

*- Palvicz Ottó? - rebegé soror Remigia. Más nem mondta ki e nevet.*

*- Igenis. Az, akit futárnak küldtek, jelen volt Palvicz Ottónak találkozásán Baradlay Richárddal. Egyszerre vágtak mind a ketten egymás fejére, egyszerre estek le mind a ketten a lórul.*

*Két arc, a kétségbeeséstől elsápadtan, a rémülettől elmerevülten, fordult egyszerre a beszélő felé: Alfonsine és Edit arca. Rideghváry kegyetlen lassúsággal folytatá:*

*- Baradlay megélt, Palvicz Ottó meghalt...*

*Edit az üdvösség enyhült mosolyával arcán roskadt vissza karszékébe, s kezeit összefogta keblén, mint aki némán hálát ad valakinek. Míg Alfonsine a düh és kétségbeesés torzulatával arcán ugrott fel székéről, szemeit vadul a szólóra meresztve. Anyja is rémülten nézett, de nem Rideghváryra, hanem leányára. El fogja-e árulni féltve őrzött titkát? A leány pedig nem bánta, ki látja, ki hallja őt e pillanatban; hanem lelkének egész pokolkeservével felkiálta:*

*- Átkozott legyen, aki őt megölte! Átkozott legyen, aki Palvicz Ottót megölte!*

*S azzal levágta magát az asztalra, széttörve, ami törékeny eléje akadt, s elkezdett zokogni dühvel, kétségbeeséssel. (…)*

*Soror Remigia ijedten szedte föl a köpönyegét, hogy meneküljön e vétkes hangok elől (…). Az apáca némán inte Editnek, hogy kövesse őket. Alfonsine azonban útját állta a leánynak, s hevesen megragadá kezét.*

*- Nem fog többé visszamenni a kolostorba. Itthon marad!(…)*

*A jámbor apáca nem mert ellentmondani. (…) Edit pedig remegve oldá le kalapját, s rakta le felöltönyeit magáról. Alfonsine odaállt eléje, mikor mindenki magukra hagyta.*

*- Tudod-e, miért tartottalak itthon?*

*- Nem tudom.*

*- Nézz a szemembe jól! Mit látsz abban?*

*- Sötétséget - felelt Edit. (…)*

*- Hanem ez a sötétség él és mozog, és tele van alakokkal. Te is közöttük vagy. Megölte az, akit te szeretsz, azt, akit én szerettem! Megölöm én azt, akit te szeretsz! (…) Eléri őt a kezem, ha egy világ áll is közöttünk; (…)! (…) Akarom, hogy olyan nyomorult légy, mint én. Akarom, hogy tudd meg, milyen nyomorult vagyok én. Akkor aztán gondolkozzál rajta, hogy mikor fogsz engem utolérni. Az egész világon egyetlenegy ember volt, akit szerettem szívvel, szenvedéllyel, bűnömmel; egyetlen ember, aki csinálhatott belőlem nőt, angyalt vagy hetérát: de mindig boldogot. Azt egy Baradlay megölte. (…)*

*Edit reszketve hallgatá végig (…). Fogalmával utolérni sem bírta e démoni kitörést; midőn látta, hogy Alfonsine elcsöndesül és fekve marad, nesztelenül elhagyta a szobát; hátravonult a nőcselédekhez; azok lefektették hajdani kis szobájában ismert, egyszerű ágyába, vánkost melegítettek lábára, hogy ne fázzék, s magára hagyták, hogy aludjék.*

(Jókai Mór: *A kőszívű ember fiai.* Részlet)

**Válaszolj a fenti szöveghez kapcsolódó kérdésekre, oldd meg a feladatokat!**

**A.**

**Egészítsd ki** a különböző szórendű mondatokat találó befejezéssel! 6 pont

|  |
| --- |
| 1. Eléri őt a kezem, … |
| 2. A kezem éri őt el, nem … |
| 3. Őt éri el a kezem, nem … |

**B.**

**1.** Jellemezd 8-10 mondatban a szövegrészlet alapján a következő **szereplők közti viszonyt**: Plankenhorstné, Rideghváry, soror (=apáca) Remigia, Alfonsine, Edit, Palvicz Ottó, Baradlay Richárd! 15 pont

**2.** Értelmezd 2-3 mondatban Rideghváry viselkedését az alábbi mondatok alapján: 5 pont

„*A nemesúr arca pergamenszínű* (= sárgás-fehéres) *volt. (…) Valami múmiaformája volt. (…) Rideghváry felelni akart, s csak akkor vevé észre, hogy nyelve és torka száraz, hogy hangja felakad. Egy korty vizet ivott elébb. Azután felelt.”*

**3.** Mit tudunk meg a részletből Editnek a jelenet előtti életkörülményeiről? Miből következtethetünk erre?

9 pont

**4.** Írj 6-8 mondatos **érvelő szöveget**, melynek tételmondata Francis Bacon, angol filozófus kijelentése legyen: ***„Bizonyos, hogy aki bosszút melenget, az maga tartja sebeit nyitva.”*** 15 pont

**Megjelenés: 10 pont**

**Jó munkát! 😊**

**Javítókulcs**

1. **tétel**
2. bátorsága, vállalkozókedve, hősiességről 1-1 pont (Ha nem főnevet ír ki a diák, vagy nem a jellemükre / viselkedésükre vonatkozó szót talál, nem jár pont.)
3. tavaszi hadjárat, világosi fegyverletétel 2-2 pont (Ha a diák a hadvezére és a végrehajtója szót is kiírja, a 2 pontból 1-et kap, mert ezen szavak nem az eseményt jelölik.)
4. helyes válaszonként 1-1 pont

|  |  |  |
| --- | --- | --- |
|  | **Igaz** | **Hamis** |
| 1848-ban 12 császári-királyi hadseregben szolgáltak huszárezredek. |  | X |
| Sebő Alajos az isaszegi ütközetben vívott párbajt. |  | X |
| A tizedelés halálbüntetést jelentett. | X |  |
| A civil lakosság nem szerette a huszárokat. |  | X |

1. helyes válaszonként 1-1 pont

|  |  |
| --- | --- |
| 1. | b |
| 2. | d |
| 3. | a |
| 4. | c |

1. huszár = magyar könnyűlovas, szablya = a magyar huszárok ívelt pengéjű fegyvere - helyes válaszonként 2,5 pont (a *szablya* esetében annyira is jár pont, hogy *ívelt pengéjű fegyver*, de ha a diák csak annyit ír, hogy *fegyver*, arra 1 pontot kap)
2. „tiszteletlen vakmerőség” – a helyes válasz kiírása 2 pont
3. -helyes válaszonként 2-2 pont (helyes tagmondat kiírásáért is jár pont)
4. a. huszárszablya b. huszártiszt c. szökés(ek) d. magyar huszárezredek hazavezérlése - helyes válaszonként 1-1 pont(a *magyar* szó nélküli helyes válaszért is jár a pont)
5. -helyes kérdésenként 3 pont (téma betartása, helyesírás, udvariassági szabályok betartása 1-1 pont)
6. A mondatban az érzelemkifejezés szándéka is érvényesül: arra utal, hogy a város lakossága örül a huszárok megérkezésének. (A beszédszándék megnevezése 2 pont, indoklás 2 pont.)
7. tétel
8. – helyes válaszonként 2-2 pont

**Példák helyes válaszokra:** 1. Eléri őt a kezem, bárhová is meneküljön. 2. A kezem éri őt el, nem a ruhám szegélye. 3. Őt éri el a kezem, nem téged.

1. 1. -viszonyok helyes megállapítása 5 pont (minden névnek legalább egy viszonyban szereplenie kell), a viszonyok indoklása a szöveg alapján 5 pont, helyesírás 5 pont

**Lehetséges válasz:** Plankenhorstné lánya Alfonsine. Edit a család rokona lehet, mert Alfonsine dönthet a sorsáról, és a család cselédjei gondoskonak róla. Rideghváry és soror Remigia a család bizalmas barátai, hisz az apáca ott szokott lenni a bizalmas estélyeken, Rideghváry pedig azon a szőnyegajtón jön be, amelyen „csak a benső jó barátoknak volt bejárása”. A narrátor Plankenhorstné barátjának nevezi Rideghváryt, akit a házigazdák barátságosan, vidáman üdvözölnek. Palvicz Ottó és Baradlay Richárd ellenségek / ellenfelek (a szöveg ezt nem pontosítja), egymással küzdenek az isaszegi ütközetben. Rideghváry és Plankenhorsték Palvicz Ottó csapatának győzelmét remélték, hiszen a férfi csalódottan így fogalmaz: „Az ütközetet elvesztettük.” Alfonsine életének nagy szerelme Ottó, ez kiderül mind heves gyászreakciójából, mind szavaiból. Edit szerelme Richárd, ezt jelzi öröme, mikor Rideghváry a Baradlay-fiú megmeneküléséről számol be, de Alfonsine is egyértelműen utal Edit érzelmeire. Soror Remigia megretten Alfonsine átkozódásától. Edit is remegve engedelmeskedik azon parancsnak, hogy Plankenhorstéknál kell maradnia.

2. – helyes következtetések (a gesztusok leírása saját szavakkal + magyarázat) 4 pont , helyesírás: 1 pont

**Lehetséges válasz:** Rideghváry ideges, ezt jelzi sápadt arca, kiszáradó torka, elakadó szava. Mindez arra utal, hogy fájdalmasan érinti őt Palvicz csapatának veresége. Mivel a család bizalmasa, sejtheti, hogy a nők számára is rossz hírt hoz, ezért is eshet nehezére kimondani.

3. – információk kiemelése 4 pont, indoklás 4 pont, helyesírás 1 pont

**Lehetséges válasz:** Edit közvetlenül e jelenet előtt zárdában lakott, ezt jelzi Alfonsine mondata: „Nem fog többé visszamenni a kolostorba.”. A zárdába kerülés előtt Plankenhorstéknál lakott, mivel a cselédek a régi szobájába, régi ágyához vezették őt.

4. -tématartás: 5 pont

-az érvelő szöveg jellemzőinek betartása 5 pont (állásfoglalás: 1 pont, érvelés: 3 pont, következtetés: 1 pont)

-szövegkohézió, a megfogalmazás módja: 3 pont

-helyesírás: 2 pont

Megjelenés: 10 pont

Bármelyik feladatnál adhatóak részpontok.